«ایتلهمه قـحبهنین بالاسی!»
بونو سؤیلهین، قیٛرخبئش، اللی یاشلاریندا گؤروشن بیر قادین ایدی. بیر زامانلار خیٛنایلا بوْیاندیغی بللی اوْلان ماتلاشمیش، چیرک ایله یاغدان یاپیش-یاپیش اوزون ساچلاری ایللرجه حلّاج الی دَیمهمیش یۆن کیمی دۆیون-دۆیون ایدی. اوْوودلاری، کیچیک آلماجیق سۆموکلری داها دا بللنسین دئیه ایچری باتمیشدی. سارالیب ازیلمیش، یاشیلینی ایتیرمگه اۆز توتموش یاشیللیغی خاطیرلادان، چوخورلانمیش گؤزلرینده، آجینین کؤکو یانیب ایللر ایدی ده سؤنموشدو.چیرکدن قارایا چالان چادراسی چیگینلرینه دۆشموشدو. اوْتاغا ایتهلینهرک سوْخولارکن اوْتاغین اوْرتا یئرینه تۆپوردو: «آغیزینا تۆپوردویومون قورومساغی!»
صندلده بیروْووز ایلیشمیش یاشلی قادین، اوْنون قانلی تۆپورجگی دَیمهسین دئیه
آغ چادراسینی یئگین ییٛغیشدیردی. گنج کیشی، قاققا چکدی: «وای وای وای! بو نه عظمت،
نه جلال!»
«کی سسیوی سیٛرتیغ گده! سن کیم اوْلاسان؟»
قادین، هیرسینی گنج کیشینین اۆزونه ساردی. دؤشَنکلی میز-صندلی سایمادان،
کؤهنه بیر خالچانین سریلدیگیی گئنیش سالونون بیر کۆنجونه سینهرک، باشینی دیزلرینین
آراسینا آلان گنج قادینین یانیندا چؤمبلدی. ساری چیچک ناخیشلی، بیر زامانلار یاشیل
اوْلدوغو آیدین اوْلان دوْنونون اتگی، کیچیک دیز قاپاقلارینی اؤرتمگه چاتمادی.
دیزلرینی، دۆزلشمیش و هاردانسا پالتارینین اۆستوندن ساییلاجاق قابیرغالارینا یاپیشمیش
دؤشلرینین قاباغینا ییٛغدی. لاجوَرد ماوی یئللگینین جیب
آغیزی ییٛرتیق ایدی. ایٛشیغی سؤنمگه اۆز توتموش گؤزلری، کیمسهنی گؤرمک ایستهمیردی.
اوجا بوْیلو، قارا پالتولو بیر کیشی، سالونون بیر اوجوندان باشقا اوجونا
آددیملاماسینی، قادینین اوْتاغا ایتهلنمهسیندن سوْنرا یئگینلتدی. اللرینی
آرخاسیندا قیٛفیللاییب، بیر باخیش آیاقلارینا بیر باخش دا قارشی دووارا آتاراق
گئدیب گلهرک تک باشینا باشلادیغی حرارتلی دارتیشماسینی داوام ائتدیریردی. کیمسه
اوْنو گؤرموردو سانکی. چادراسینی ییٛغان یاشلی قادین، گلین گئدرکن آناسی
قولاغینا اوْخودوغو دوعانی خاطیرلادی. بیلگینه دوْلادیغی آتا یادیگاری تسبئحینی اله
گؤتورهرک چئویرمگه باشلادی.
سالوندا، پنجرهیه باخان دووارا پارالئل دایانان میزدن و اطرافیندا سیٛرالانان
یئددی صندلدن باشقا، اشیا ساییلان بیر زاد یوْخ ایدی. دوواردا اوْیولموش اۆچ رفده
سریلن، قارا و قیٛرمیزییا چالان قهوه رنگی گؤن جیلیدلی
کیتابلار و همن رنگده کؤهنه بیر چرچیوهلی عکس قوْیولموشدو. عکسدهکی آدامین گور،
قارا ساچلاری دیقّتله دارانمیشدی، گؤزلرینین ایچی ایسه گۆلوردو. ساغ الی چنهسینین
آلتینی قاورامیشدی. گۆلومسهین کیمی ایدی. آیری رفلرین بیرینی، کیچیک ترانزیستورلو
بیر رادیو، باشقاسینی ایسه قورشون رنگینه چالان بیر فانیس بزهییردی. اوجا تاوانین
اوْرتاسیندان، اۆزرینده قارامیلچک پیسلیگی ایله قارا نؤقطهلر مئیدانا گلمیش قیٛسا
کابلین اوجوندا تک بیر لامپ ساللانیردی. ائشیکدن، چوْخ اوزاقلارداکی بیر شهر های-کۆیونون
سوْن قیٛرینتیلاری ائشیدیلیردی.
بیر مدّت سوْنرا قاپی یئنیدن آچیلدی. قارا پئنجگینی چیگینلرینه آتمیش، ایری هئیکللی
بیر کیشی ایچری گیردی. کیشی، قاپینی تلاشسیز بیر شکیلده، آرخاسینا دؤنمهدن آیاغییلا
باغلادیقدان سوْنرا، ساغ چیگنینی یوخاری آتدی، چیگینلرینه آلدیغی پئنجگینی دۆزلدهرک
هامینی سۆزوب میزه دوْغرو گئتدی. کۆنجده، دورمادان تسبئح چئویرن، سانکی مرثیه،
تعزیه مجلیسیندن یئنیجه گلمیش کیمی آغلاماقدان گؤزلری قیٛزارمیش مُلّانین یاخینیندا
آیاق اۆسته دایاندی. کیشی، پئنجگینی چیگینلرینده تکرار دۆزلدهرک، «بلی...
هامیمیز بوردایمیشیق!» دئدی. بیر هن-بیر یوْخ ساچلاری آغ-قارا و اللییه یاخین یاشی اوْلسایدی دا، حرکتلری
گنج و فرز ایدی.
میزین اطرافینا دۆزولن یئددی صندلدن بیرینی ترس چئویریب اوْتوردو. سوْل قوْلونو
صندلین آرخالیغینا آتدی. ساغ الی ایله، یان جیبیندن بیر کاغاذ پارچاسی چیٛخارتدی.
کیرلشمیش، قالین بیٛغلارینی ائشندن سوْنرا، بوروق کاغاذ پارچاسینی ایکی الینین
بارماقلاری آراسیندا توتدو. کیشینین آرام داورانیشلاری هامینی سوسماغا مجبور ائدیردی.
«داها اوْیونا باشلایا بیلریک!» دئدی.
هر کس، باشقاسینین سؤزه باشلاماسینی گؤزلهییردی. میزین باشقا اوجوندا اوْتوران
گنج کیشی، ماراغینی گیزلهدنمهدی. یۆنگول گۆلومسهیرکن، سسی پۆفلهدیگی سیگار تۆستوسونه
بوْغولدو: «نهیمیش اوْیون؟ بیری سؤیلهسه باشلاریق!» دئدی.
کیشینین قالین و خشلی سسی
اوْنو سوسدوردو. «دیٛریلداماسان اوْخویاجاییق هرحالدا...» دئیرکن بوروشوق کاغاذی یئنیدن
شاققیلدادیب صافاتدی. بوْغازینی تمیزلهیهرک کاغاذا
یئنیدن نظر سالدی. سوْنرا دا گنج کیشییه اوزاداراق، «گؤزلریم سئچمیر! اوْخو گؤر
نه یازیب؟» دئدی. گنج کیشی، کئفسیزجه قالخاراق کیشیدن کاغاذی آلدی. صندلده اوْتوراراق
دیرسکلرینی میزه سؤیکهدی: «چوْخ دا ایری یازیب آما...» دئیهرک گۆلومسهدی و اوْخودو:
«بو اوْتاقدا یئددی نفرسینیز.
بیر-بیرینیزین آدلارینی و اؤز آدلارینیزی بئله اونودموشسونوز بلکه؛ آما اینانین کی
بیر-بیرینیزی تانیییرسینیز. آرانیزدان بیری، اینسانین اؤز آدینی اونودماسینین نه
معنا وئردیگینی بیلیر. هئچ بیر شئیی دَییشدیرمهیهجک بلکه؛ آما آدلارینیزی سیزه
خاطیرلاداق: بو مکتوبو میر ایسماعیلـا وئردیک. آرانیزدا ان یاشلی گؤرونن قادین روخسارادیر،
ان گنج گؤرونن قادین ناهید، اوْ بیریسی صُغرا. آددیم آتیب اؤز-اؤزونه دانیشان آدام
جعفردیر، مُلّانین آدی میرزه حمیددیر، گنج اوْلان کیشی ایسه کریم. حایاتینیزین
نه جۆر داشینیلماز اوْلدوغونو بیلیریک. بونو سیز ده بیلیرسینیز. البته سیزین
حیاتینیزی محو ائدن بعضیلری اوْلموشدور. بلکه اؤزوز اؤزونوزو چۆروتموشسونوز. ائله
اوْلسا بیر گۆناهکار وارمی؟ فرض ائدک، آختارماغینی اونوتدوغونوز اوْ گۆناهکار بو
آندا آرانیزدادیر. اوْنو سیز تاپاجاقسینیز. بلکه ده هر کس اؤز آختاردیغینی تاپاجاق.
چۆنکو اوْ بیر آدام، هامینیزین گۆناهکار اوْلدوغونا اینانیر. بیز ده اوْنا
اینانیریق. دئمک بیر حقیقت وار. اوْ حقیقتی تاپماق سیزین الینیزدهدیر. حقیقتی تاپماق
اۆچون سیزه اۆچ گۆن، اۆچ گئجه فۆرصت وئریلمیشدیر. اۆچونجو گئجهنین سوْنونا قدر اوْ
بیر آدامی، یعنی حقیقتی کشف ائتمهلیسینیز. ائله اوْلماسا، بۆتونوز بیر حقیقتین
ایچینده یوْخ ائدیلهجکسینیز؛ عدالت یئرینی تاپسین دئیه.»
بیر بوجاغا سیٛغینمیش و باشینی دیزلرینین آراسیندا باسدیرمیش اوْلان گنج
قادین ناهید، سۆرعتله اطرافا باخدی. اَینینده ماوی شالوار و توْپوقلارینا قدر
اوزانان ماوی کؤینگی وار ایدی. ساچلاری داراق گؤرمهمیشدی، داغینیق ایدی. گؤزلرینین
ایچینده مینلرجه دیشی قورد یووا سالمیشدی. سسینده ده اوْ دیشی قوردلارین اولاماسی
وار ایدی. قوردلار، هیرسله دلیلیگین سیٛنیرلاندیران داغلارین آواراسییدیلار.
گؤرونمهین بیر ال حولقومونداکی مۆسلسلین تتیگینی باسدی و سؤزلر گۆلـله کیمی یاغماغا
باشلادی. گنج قادینین سسینده بیر قیٛرغین وار ایدی: «من سیزی تانیییرام... قاپینی
آچیب باغلاییرسیز... من ایندی گلدیم... آدیم ناهید... اوْ قیٛز هاردا... هر شئیی
سؤیلهدیم سیزه... دیزلریم قورودو... آج دئییلم... منی آپارمایین داها... من
گئدیرم... آناما سؤیلهدیم مرجیمکلی دۆیو پیشیرهجک... تئز داراغیمی وئرین آرتیق...
آینامی سیٛندیردیز... تئز اوْلون... تئئئئئئز... بسدی داها... بسدی... بسدی... گؤررر...»
گنج قادینین، قولاقلاری کار ائدن قیٛشقیریغی اوْتاقداکیلاری سرسم ائتدی. کریم،
گؤزلرینی اوْندان گؤتوره بیلمیردی. میر ایسماعیل، کئفسیزجه دوْنقولداندی: «اوْهوووه!
اوْلان دلی بیر دئییلمیش بو اوْتاقدا!»
ناهید بیردن یئریندن آتیلدی. آنجاق قالخماسییلا بیرلیکده، بدنی ساللانماغا
باشلادی. کیمسه نه اوْلوب بیتدیگینی آنلامادان، گؤودهسی باشیندان آیری، قیٛچلاری
گؤودهسیندن آیری سارسیلماغا باشلادی. سانکی اوْنلارجا گؤرونمهین ال، بو سیٛسقا وۆجودو
سارسیدیردی. کۆرک اۆستونده یئره دۆشدو. صُغرا، قیٛشقیراراق ناهیدین باشی اۆستونه
گلدی. قیٛزین چنهسی قیٛفیللانمیشدی، آغزیندان کؤپوکلر آخیردی. صغرا آغلاییردی. میر
ایسماعیل، نه ائدهجگینی بیلمهدن کریمه باخدی: «نه اوْلور اوْلان؟» دئدی. کریم،
الیندهکی کاغاذی ماسایا آتاراق یئرده چیٛرپینان گنج قیٛزین یانینا قاچدی، باشی
اۆستونده بارداش قوردو، قیٛزین باشینی یان چئویردی، چیٛرپینیشلارینین دایانماسینی
گؤزلهدی: «تشنّوج... گؤزلهمهلیییک.»
صُغرا، «جیٛزیق آتین! اطرافینا داییره چکین چیٛرپینمالاری دایانسین بو یازیغین!»
دئدی.
کیمسه اوْنو دینلهمهدی. مُلّا، چیٛلپاقلیغی نامحرم قادینین آلینینا توْخونماسین
دئیه عباسینین اوجویلا باغلادیغی الینی ناهیدین آلینینا قوْیدو و دعا اوْخوماغا
باشلادی.
کریم، هیرسلی بیر سسله: «نه ائدیرسن حاجی؟ قادین تشنّوج ائلیر. داوان یوْخسا
چکیل هاوا گلسین!» دئدی. مُلّا، «شیطانا لعنت اوْلسون!» دئیهرک کیشلهنن بیر
اؤردک کیمی اوْرادان اوزاقلاشدی.
ناهیدین چیٛرپینیشی دورونجا روخسارا، قیٛزین باشینی دیزلری اۆزرینه آلدی. گنج
قادینین سۆدوگو، شالواریندان خالچایا آخدی. صُغرا ایله روخسارا، گنج قادینین اطرافا
یایدیغی موردار قوْخونو سایمادان اوْنون ساچلارینی اوْخشاییردیلار. اوْ حالدا اۆچ قادینین
بیر یوماق اوْلدوغو کۆنج، سۆدوک و پـوخ قوْخویوردو.
جعفر، آددیملاماسینی کسدی. سالونا دؤنهرک، بیر دووارا قارشی دایاندی. اۆزو آز
قالا دووارا دَیهجک ایدی. آرادان بیر قاش-قاباقلی ناراحات باخیشلارینی اوْتاغا
چئویریردی، ایشاره بارماغینی سۆرعتله آغیزیندا ایٛسلاداراق دووارا بیر شئیلر یازیردی.
صُغرا، گنج قادینین آغیزینین، چنهسینین کؤپوکلو آغیز سویونو اتگینین قیٛراغییلا
تمیزلهدیکدن سوْنرا، ناهید درین بیر نفس آلیب یوخویا گئتدی. کیشیلرین، صُغرا
ایله روخسارانین آز یاخینلیقلاریندا یارادیقلاری چئوره یاواش-یاواش داغیلدی.
صُغرا، «بو قادینی تمیزلمهلیییک،» دئدی سوْنرا کریمه باخاراق، ایکییه قاتلانمیش
اۆزبهاۆز دووارلا پارالئل یئره سریلمیش پتونو گؤستردی: «پتونو توت!»
کریم آیاق اۆسته، کۆرگینی صُغرا و ناهیده دؤندرهرک گئتیردیگی پتونو
آچدی: «بو نهدی اوْهو! نه قوْخور! معدهم آغزیما گلهجک. تئز اوْلون!»
"کس سسینی گده! گؤرمورسن؟ قادین کئفسیزدی... مریضدی! منه بیر توْربا تاپین.
چیرکلی پالتارلاری آتاجاغام.»
ایکی قادین، ناهیدی تمیزلهیندن سوْنرا دووارین کنارینا آپاریب یاتیرداراق
اۆستونو پتو ایله اؤرتدولر. اۆزلری گۆلمگی عصرلر ایدی اونودموشدو سانکی. میر
ایسماعیل دانیشماغا باشلاماق ایستهیرکن صُغرا آیاغا قالخدی. «بو
قادینین پالتارلارینی یومالییام. منیم چادرام دا موردار اوْلدو،» دئدی. میر
ایسماعیل، پوْزولموشدو: «چیٛخ حَیَطه یو، تئز قورتار!»
صُغرا، اوْتاغا گئری دؤندوگونده بعضی یئرلری ایٛسلانمیش پالتارینین
قوْل آغیزینین دۆیمهسینی باغلاییردی. روخسارانین یانیندا یئره چؤکدو.
بارماق ایشارهسی ایله کریمدن سیگار ایستهدی. کریم، صُغرانین
قارشیسیندا چؤمبَلهرک چاخماغی چاخدی. گؤزلری بیر آن، صُغرانین آغیزینین قیٛراغیندا
قوروموش قانا ایلیشدی. کریم، سوْروشماغینین قاباغینی آلا بیلمهدی: «بوْغوشدونمو؟
آغزیوین قیٛراغی قانلیدی...»
صُغرا، سیگاردان درین بیر نفس آلیب هیرسله کریمه باخدی: «چکیل
اوْلان... بیر سیگار وئردین دای نکیر-مۆنکیر اوْلما باشیما!»
میر ایسماعیل، هامی یئرینه اوْتورونجا، گؤزونون قیٛراغییلا
جعفرین تپیلدیگی بوجاغا باخاراق کئفسیزجه، «جعفر قارداش، سن ده اوْمباوی یئره
قوْیسان یاخشی اوْلار. جیٛزیقلاریوی سوْرا چکرسن... ایندی زامانی دییل،» دئدی. جعفر
اوْنو ائشیتمیردی بلکه ده. میر ایسماعیل، صبیرسیز بیر شکیلده سسینی یۆکسلتدی:
«تامام! بیتیرین دیٛردیریزی! اوْخودو، ائشیتدیز. منیم آدیم ایسماعیل، ایسمال
دئییله بیلر ذاتاً. یانی عادتیم وار. فرق ائلهمز. سیز ده ایسمال دئیه
بیلرسیز ایستهسز. دئمهلی گؤرونور کی آدیمی اونودمامیشام. اوْیون قیٛسا سۆرهجهیه
بنزیر. جینایتکار، جینایت تؤرَدهجک قدر مؤحکم بیری اوْلدوغونا گؤره "منم اوْ"
دئیر، بیتیرهریک ایشی. کیمسهنی ده سوْرغو-سوالا چکمهیه گرک قالماز. تئز اوْلون.
اوزاتمایین! اوْ اۆرکلی کیم ایمیش بیلک!»
کریم، «ساغ اوْل! دئمک منیم ایشیم قورتاردی آرتیق،» دئیهرک یئریندن
قالخدی.
ایسمال، صندلیندن قالخارکن قاققا چکدی: «دوْغرودان اۆرکلی ایمیشسن
با لیجیمسیز! مرد آدام ایمیشسن! نه ایمیش گۆناهین؟ نئچه قارین سؤکوبسن خبریمیز یوْخ؟»
کریمین دوْداقلاری تیترهدی: «نه قارینی، نه سؤکمهسی! هم ده
من بوردا دییلدیم... تازا قاییتمیشام. نهدن
بورا گتیریلدیگیمی بئله بیلمیرم... سیزلری تانیمیرام. سیزین حاقّیزدا جینایت
تؤرتمیش ده اوْلا بیلمهرم. مندن بو قدر، ساغ اوْلون، گئدیرم من.»
ایسمال لاغا قوْیاراق گۆلومسهدی: «یوْخ بابا؟ بو بیر آیاقدی، یوْخسا
بیز چوْخ گیج گؤرونوروک؟»
«نه آیاغی آخی!»
مُلّا حمید، قیٛسا ساچلارینا دوْلادیغی آغ
ساریغینی باشیندا اوْینادیب، سؤزلری کسهرک بیردن قیٛشقیردی: «نه جینایتی... نه یوْخ
ائتمهسی کیشینین اوْغلو؟ سن عاغلیوی آزیبسان؟ صاباحدان بیری تاپیلیب دئمز نهدیر
بو رۆسوایچیلیق... آخی بیر پارچا کاغاذ دا اوْلدو مدرک؟! سنه کیم وئردی بو کاغاذی؟
مسجیدلره، مدرسهلره سیلاحلی عسگرلرله یۆگورمهلری گؤرمهدی، ایندی ده سنی
گؤندردیلر؟ چیگنینده پئنجک... حتماً نعوذبیللاه آدام دوْغراماغا جیبیوه قاتلاما بیٛچاق
دا قوْیوبلار!»
مُلّا، ایسمالین جاوابینی گؤزلهمهدن تسبئحینی بارماقلارینین
آراسیندا سۆرعتله چئویرهرک گؤزلرینی سۆزدوروب میٛریلدادی: «استغفوروللاه!
استغفوروللاه! استغفوروللاه...»
ایسمال، ساغ الی ایله میزه ضربتله ووردو: «اهوووه! کسین سسیزی، سیزی
آللاهسیز سیچانلار!»
روخسارا، ایختیارسیزجاسینا سیٛچرادی. دیلی، قوروموش آغزینداکی دوعانی
تکرارلادی. صُغرا، باشینی دیزلرینین آراسینا سوْخدو. ساچلاری قیٛچلارینی
اؤرتدو. هامی سوسموشدو. ایسمال، پئنجگینی چیگنیندن گؤتوروب صندلین آرخالیغینا
آتاراق، تکرار «سوسون دئدیم!» دئیه قیٛشقیردی و آرخاسیجا دا قالین قاشلارینین
آراسیندان اوْنلاری سۆزهرک سؤزونه داوام ائتدی: «بیر پـوخ یئمک قدر اؤزونوزه گۆوهنیب
مؤحکم ایمیشسیزسه... آچیقلامالیسیز! بو ایشی بو گئجه قورتاراجاغیق... اۆچه بئشه گرک
یوْخ... آنلامایان وارمی آرازدا؟ صاباحی بیریگۆنو گؤزلهیه بیلمهرم! ایشیم وار،
گۆجوم وار! گۆن بیتسه گۆناهکار تاپیلماسا، هامیمیز پـوخ یوْلونا گئدهجهییک...
آنلاشیلدی؟»
روخسارا، چادراسینین آلتیندا میٛریلدادی: «من نه گۆناه ایش
گؤرموشم؟ آللاه سن باغیشلا گۆناهلاریمی...»
صُغرا، گۆلمگه باشلادی: «سن آللاه بیزیم آنلایاجاغیمیز دیلده
دانیش.»
کریم، گۆلهرک مُلّایا دؤندو: «حاجی... دوعا ائله! حالیمیز یاماندی!»
صُغرا، «اوْنون دوعاسی قبول اوْلسایدی گؤیدن اینگینار یاغاردی!»
دئدی و مُلّانین جاوابینی گؤزلهمهدن یاواش بیر سسله داوام ائتدی: «آختاردیغیز
منم! نهدی گزیشیب دایانیرسیز؟ شهرین قـحبـهسی مگر من دئییلم؟ ان گۆناهکاریز من
دئییلم مگر؟ هامیزی گۆناها باتیرمادیم مگر؟» باشییلا اؤز سواللارینی جاوابلاییب
تصدیقلهدی: «بلی، ائلهدی، ائلهدی! هم اؤزومو یاندیردیم، هم سیزی! ایسمال،
چک خنجری قورتار بو ایشی!»
ایسمالین اۆزونده گۆللر آچدی: «آفرین سنه قادین! اوْسان بوسان هر نهسن
آما اۆرکلیسن. من ده معصوم ساییلمارام
البته... بیر نئجه جانا قیٛیدیق البته؛ آما هامیسینین دا حقّی ایدی! یانی عدالتی
یئرینه یئتیردیم اصلینده!»
مُلّا حمید آیاغا دوردو: «لعنت اوْلسون! نه اوْیونوز
وار چیٛخاردین! سیزی لعنته گلهسیز! من گئدیرم.»
کریم، پنجرهیه دوْغرو گئتدی: «یوْخ حاجا! یوْوْوْوْخ! اوْ جۆر
اکیلمک یوْخوموزدو! سانمیرام سنین معصوم اوْلدوغونو! شیطان بیلیر نهلر ائلهییبسن،»
دئدی و بارماغینی مُلّانین آلنینا قوْیاراق آرتیردی: «ایسمال گؤردون نه
دئدی؟ ائشیتمهدین؟ بیزیم آلنیمیزدا گیج یازیلیب؟»
مُلّا، کریمین الینی ایتهلهیهرک سۆرعتله آلنیندان
اوزاقلاشدیردی: «کس سسینی جاهیل!»
کریم، مُلّایا گۆلومسرکن گؤزو ایله جعفری
گؤستردی: «من دئییرم کی بوراخاق بو یاشلی قادینی گئتسین. بیر ده بو کیشینی. یانی
جعفر آغانی. دووارلارا یازدیغینا گؤره بللیدی جزالاندیرماق صلاحیتی یوْخدو! اوْنو
هئچ بیر قانون موحاکیمه ائلهیه بیلمز. بیر ده بو تشنّوجلو قادینی. دئییرم اۆچو
ده گئتسین. یا دا ان یاخشیسی، جعفری حاقلایاق! بو ایچینه ائتدیگیم دۆنیادان
عاغیللیلار نه گؤتوردولر کی دلیلرینه یئتیشمهدی، هه؟ هم ده نه اوْلدو، نه بیتدینی
آنلاماز بئله. یانی دلی، اؤلومون نه اوْلدوغونو آنلایا بیلمز. اؤلومو بیلمهین آجی
چکمز، اوْ جۆر دئییل می؟ یعنی اؤزونون اؤلدورولدوگونو آنلایا بیلمز. یانی...»
کریمین باخیشلاری، صُغرانین هیرسدن دوْلو گؤزلرینه ساتاشینجا
سؤزونو کسدی: «آماااااان نه غلط دارتیرسیز دارتین!»
ایسمال، صندلده اوْتوردو. دیرسگینی میزه سؤیکهیهرک آلنینی اوْووشدوردو.
هامی یئنیدن سوسدو. کریم، یئریندن قالخاراق ایسمالین یانیندا اوْتوردو:
«باخ بؤیوک قارداش! آیدیندی هامینین باراسی وار، بیر غلطلر دارتیب...»
مُلّا بحثه قاتیشدی: «قارداشیم! قارداشیم! سن اؤزووه گؤره دانیش! آللاهدان سووای
کیمسه کیمسهنین حاقّیندا حؤکم وئره بیلمز! کیمسهیه موحاکیمه اوْلونمادان حؤکم
وئریله بیلمز!»
کریم قیٛشقیردی: «کیم موحاکیمه ائدهجک دئمهلی؟»
مُلّا، بیر آز دا سئوینهرک سینهسینه دؤیدو: «بییییز!»
کریمین دوْداقلاری تیترهدی. باشقالارینی گؤسترهرک سوْروشدو: «بیز
دئدیگین کیم؟ گۆناهکار گۆناهکاری موحاکیمه ائدهجک؟ هه، دئ دا به!»
مُلّا عصبیلشدی: «سن گۆناهکارسانسا قاتیلمازسان. من موحاکیمه ائدهرم!»
صُغرا، «کس سسینی! سن موحاکیمه ائدهجکسن؟ پوْخلارسان!» دئیهرک ایسمالا
دؤندو: «بیتیر بو مسخره ایشلری! گؤتور آپار منی، قورتار بو ایشی!»
«هامی آچیقلایاجاق حیاتینی. ائشیدهجهییک... قراریمیزی اوْنا گؤره وئرهجهییک...
ان سوْنوندا!»
کریمین بو تکلیفینی ایسمال دا قبول ائدینجه، مُلّا دا شۆشه
کناریندا، یئره اوْتوردو.
ایسیمال، «پۆشک آتاق، کیمه چیٛخارسا آچیقلاماغا باشلار،» دئدی.
کریم سیگارینی تزهلرکن، «من پۆشک آتماغا گیرمهرم. ایشی شانسا
بوراخمارام. عادتیم دئییل. ساغ اوْلون، آنلادارام آنلاتماسینا دا... نه ایسه... اسگیکلیکلریمیزی
آچیب تؤکهجهییکسه، آنلاداجاقلاریم اوزون سۆرمز، تئز قورتارار!» دئدی گۆلومسهیهرک.
azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ckb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab